Η στάση των ασθενών της Βορειοδυτικής Ελλάδας απέναντι στην αναισθησία και τον αναισθησιολόγο
Authors: Μαυρίδου Παρασκευή 
Published: August 2021

Σκοπός: Η μελέτη αυτή σκοπό είχε να μελετήσει τη στάση ασθενών της Βορειοδυτικής Ελλάδας απέναντι στην αναισθησία, δηλαδή τους φόβους τους για την αναισθησία, τις γνώσεις τους για το ρόλο του αναισθησιολόγου, τις πληροφορίες που θέλουν για την αναισθησία καθώς και τον τρόπο λήψης αυτών των πληροφοριών. Μελετήθηκε επίσης κατά πόσο όλα τα προηγούμενα επηρεάζονται από παράγοντες όπως το φύλο, η ηλικία, το επίπεδο μόρφωσης και η εμπειρία προηγούμενης αναισθησίας. Υλικό και Μέθοδος: Μετά από έγκριση της Επιτροπής Ηθικής και Δεοντολογίας του Νοσοκομείου, μοιράστηκαν δύο διαφορετικά ερωτηματολόγια, σε διαφορετικούς συνεχόμενους χειρουργικούς ασθενείς την προηγούμενη μέρα της επέμβασης και πριν την προεγχειρητική επίσκεψη. Τα ερωτηματολόγια περιελάμβαναν προκαθορισμένες ερωτήσεις που αφορούσαν τους πιθανούς φόβους των ασθενών για την αναισθησία, τις γνώσεις τους για τον αναισθησιολόγο και τις πληροφορίες που θα ήθελαν να πάρουν.Αποτελέσματα: Από τη μελέτη του 1ου ερωτηματολογίου (400 ερωτηματολόγια), βρέθηκε ότι 81% των ασθενών έχει άγχος για την επικείμενη αναισθησία. Το άγχος τους αυτό σχετίζεται κυρίως με τον φόβο ότι θα πονάνε μετεγχειρητικά (84%), ότι δεν θα ξυπνήσουν μετά την επέμβαση (64,8%), ότι θα νιώθουν ναυτία ή θα κάνουν έμετο (60,2%) και τον φόβο για τις βελόνες και τους ορούς (59,5%). Λιγότερο συχνά φοβούνται ότι θα μείνουν παράλυτοι εξαιτίας της αναισθησίας (33,5%) ή ότι θα αποκαλύψουν προσωπικά θέματα (18,8%). Το φύλο φαίνεται να επηρεάζει κυρίως τους φόβους των ασθενών, με τις γυναίκες να φοβούνται περισσότερο. Το 63% των ασθενών (και κυρίως οι γυναίκες) συζητούν αυτούς τους φόβους με τους συγγενείς τους, παρ’ όλο που το μεγαλύτερο ποσοστό (95,%) θα ήθελε να μιλήσει με τον αναισθησιολόγο για να καθησυχάσει τους φόβους του.Από τη μελέτη του 2ου ερωτηματολογίου (500 ερωτηματολόγια) τα αποτελέσματα δείχνουν ότι 94,2% των ασθενών γνωρίζει ότι ο αναισθησιολόγος είναι εξειδικευμένος γιατρός και 89,2% πιστεύει ότι παρακολουθεί τον ασθενή σε όλη τη διάρκεια της επέμβασης. 98,2% των ασθενών θέλει να συναντήσει τον αναισθησιολόγο πριν την επέμβαση. Οι περισσότεροι ασθενείς ενδιαφέρονται κυρίως για απλά ή πρακτικά θέματα. Λιγότερο ενδιαφέρονται για πιο εξειδικευμένες πληροφορίες όπως τις διάφορες μεθόδους αναισθησίας ή τα φάρμακα που θα τους δοθούν για την αναισθησία. Το 65,6% θέλει να γνωρίζει όλες τις επιπλοκές (απλές και σοβαρές) ενώ το 17,6% δεν θέλει να ξέρει τίποτα για τις επιπλοκές. Το μεγαλύτερο ποσοστό των ασθενών (90,2%) θα ήθελε την προσωπική συνομιλία με τον αναισθησιολόγο να περιλαμβάνεται στον τρόπο ενημέρωσης του, ενώ ένα μικρό ποσοστό (7,8%) θέλει ενημέρωση μόνο από κάποιο φυλλάδιο. Συμπεράσματα: Όλοι οι ασθενείς, κυρίως οι γυναίκες, εκφράζουν φόβους για την αναισθησία, γεγονός που τους προκαλεί άγχος πριν την επέμβαση. Έντονη είναι η επιθυμία των ασθενών για περισσότερες πληροφορίες σχετικές με την προβλεπόμενη αναισθησία και για προσωπική συνομιλία με τον αναισθησιολόγο πριν την επέμβαση. Αυτό θα εξασφαλίσει και την ενημέρωση τους και τη δημιουργία κλίματος εμπιστοσύνης με τον αναισθησιολόγο.